CELEX: 32020D1188
Language: fi
Date: 2020-08-07 00:00:00
Title: Neuvoston täytäntöönpanopäätös (EU) 2020/1188, annettu 6 päivänä elokuuta 2020, sormenjälkitietoja koskevan automaattisen tietojenvaihdon aloittamisesta Yhdistyneen kuningaskunnan kanssa

12.8.2020   
               
               
                  FI
               
               
                  Euroopan unionin virallinen lehti
               
               
                  L 265/1
               
            
         NEUVOSTON TÄYTÄNTÖÖNPANOPÄÄTÖS (EU) 2020/1188,
         annettu 6 päivänä elokuuta 2020,
         sormenjälkitietoja koskevan automaattisen tietojenvaihdon aloittamisesta Yhdistyneen kuningaskunnan kanssa
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rajatylittävän yhteistyön tehostamisesta erityisesti terrorismin ja rajatylittävän rikollisuuden torjumiseksi 23 päivänä kesäkuuta 2008 tehdyn neuvoston päätöksen 2008/615/YOS (1) ja erityisesti sen 33 artiklan,
         ottaa huomioon Euroopan parlamentin lausunnon (2),
         sekä katsoo seuraavaa:
         
                     (1)
                  
                  
                     Päätöksen 2008/615/YOS 25 artiklan 2 kohdan mukaan kyseisessä päätöksessä tarkoitettu henkilötietojen toimittaminen voidaan aloittaa vasta, kun kyseisen päätöksen 6 luvussa säädetyt tietosuojaa koskevat yleiset säännökset on pantu täytäntöön tietojen toimittamiseen osallistuvien jäsenvaltioiden lainsäädännössä.
                  
               
                     (2)
                  
                  
                     Neuvoston päätöksen 2008/616/YOS (3) 20 artiklassa säädetään, että johdanto-osan 1 kappaleessa tarkoitetun edellytyksen täyttyminen päätöksen 2008/615/YOS 2 luvun mukaisen automaattisen tietojenvaihdon osalta on varmistettava kyselyyn, arviointikäyntiin ja testausajoon perustuvan arviointiraportin pohjalta.
                  
               
                     (3)
                  
                  
                     Päätöksen 2008/616/YOS liitteessä olevan 4 luvun 1.1 kohdan mukaan asiaa käsittelevä neuvoston työryhmä laatii kyselyn, joka koskee kutakin automaattista tietojenvaihtoa, ja heti kun jäsenvaltio katsoo täyttävänsä edellytykset tietojen jakamiseksi kyseisessä tietoluokassa, se vastaa kyselyyn.
                  
               
                     (4)
                  
                  
                     Yhdistynyt kuningaskunta on vastannut tietosuojaa koskevaan kyselyyn ja sormenjälkitietojen vaihtoa koskevaan kyselyyn.
                  
               
                     (5)
                  
                  
                     Yhdistynyt kuningaskunta on toteuttanut Saksan kanssa onnistuneen testausajon.
                  
               
                     (6)
                  
                  
                     Yhdistyneeseen kuningaskuntaan on tehty arviointikäynti, ja Saksan arviointiryhmä on laatinut arviointikäynnistä raportin, joka on toimitettu asiaa käsittelevälle neuvoston työryhmälle.
                  
               
                     (7)
                  
                  
                     Neuvostolle on esitetty arviointiraportti, jossa on yhteenveto sormenjälkitietojen vaihtoa koskeneiden kyselyn, arviointikäynnin ja testausajon tuloksista.
                  
               
                     (8)
                  
                  
                     Neuvosto otti huomioon kaikkien niiden jäsenvaltioiden hyväksynnän, joita päätös 2008/615/YOS sitoo, ja totesi 2 päivänä joulukuuta 2019, että Yhdistynyt kuningaskunta on pannut täysimääräisesti täytäntöön päätöksen 2008/615/YOS 6 luvussa säädetyt tietosuojaa koskevat yleiset säännökset. Lisäksi neuvosto pyysi, että Yhdistynyt kuningaskunta 15 päivään kesäkuuta 2020 mennessä arvioisi uudelleen epäiltyjen profiilien automatisoidusta sormenjälkitietojen vaihdosta poissulkemista koskevaa toimintatapaansa sormenjälkitietojen vaihdosta saadun operatiivisen kokemuksen ja soveltuvin osin DNA-tietojen vaihtoa koskevassa arviointikäyntiraportissa esitettyjen selvitysten pohjalta.
                  
               
                     (9)
                  
                  
                     Yhdistynyt kuningaskunta ilmoitti 15 ja 19 päivänä kesäkuuta 2020 päivätyissä kirjeissä Euroopan unionille hallituksensa päätöksestä sisällyttää epäiltyjen profiilit automaattiseen biometristen tietojen (DNA ja tarvittaessa sormenjäljet) vaihtoon jaettavissa olevan Prümin tietojoukon puitteissa ja kertoi aloittavansa päätöksensä täytäntöönpanoon tarvittavat toimet koko Yhdistyneessä kuningaskunnassa.
                  
               
                     (10)
                  
                  
                     Toimitettuaan tiedot neuvoston täytäntöönpanopäätöksen (EU) 2019/968 (4) mukaisesti, Yhdistynyt kuningaskunta on antanut saataville epäiltyjen DNA-tietoja päätöksen 2008/615/YOS mukaisesti. Tältä osin kaikki Yhdistyneen kuningaskunnan lainvalvontaviranomaisten saatavilla olevat DNA-tiedot ovat osa jaettavissa olevaa Prümin tietojoukkoa, joka on annettu jäsenvaltioiden lainvalvontaviranomaisten saataville täysin saatavuusperiaatetta noudattaen. Saatavuusperiaatetta noudatetaan myös sormenjälkitietojen osalta. Mitään sormenjälkitietoja ei jätetä pois Yhdistyneen kuningaskunnan kanssa käytävästä biometristen tietojen vaihdosta.
                  
               
                     (11)
                  
                  
                     Näin ollen Yhdistyneellä kuningaskunnalla olisi oltava sormenjälkitietojen automaattisen haun toteuttamiseksi oikeus vastaanottaa ja toimittaa henkilötietoja päätöksen 2008/615/YOS 9 artiklan mukaisesti.
                  
               
                     (12)
                  
                  
                     Päätöksen 2008/615/YOS 33 artiklassa neuvostolle myönnetään täytäntöönpanovalta hyväksyä toimenpiteet, joita mainitun päätöksen täytäntöönpano edellyttää, erityisesti mainitun päätöksen mukaisen henkilötietojen vastaanottamisen ja toimittamisen osalta.
                  
               
                     (13)
                  
                  
                     Koska tällaisen täytäntöönpanovallan käyttöön ottamista koskevat edellytykset ovat täyttyneet ja sitä koskevaa menettelyä on noudatettu, olisi annettava täytäntöönpanopäätös sormenjälkitietoja koskevan automaattisen tietojenvaihdon aloittamisesta Yhdistyneen kuningaskunnan kanssa, jotta Yhdistynyt kuningaskunta voi vastaanottaa ja toimittaa henkilötietoja päätöksen 2008/615/YOS 9 artiklan mukaisesti.
                  
               
                     (14)
                  
                  
                     Päätös 2008/615/YOS sitoo Tanskaa ja Irlantia ja sen vuoksi Tanska ja Irlanti osallistuvat tämän päätöksen, jolla pannaan täytäntöön päätös 2008/615/YOS, hyväksymiseen ja soveltamiseen.
                  
               
                     (15)
                  
                  
                     Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä (5) koskevan sopimuksen nojalla unionin oikeutta sovelletaan Yhdistyneeseen kuningaskuntaan ja Yhdistyneessä kuningaskunnassa siirtymäkauden loppuun. Päätös 2008/615/YOS sitoo Yhdistynyttä kuningaskuntaa, ja sen vuoksi se osallistuu tämän, päätöksen 2008/615/YOS täytäntöönpanoa koskevan päätöksen soveltamiseen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Yhdistyneellä kuningaskunnalla on sormenjälkitietojen automaattisen haun toteuttamiseksi oikeus vastaanottaa ja toimittaa henkilötietoja päätöksen 2008/615/YOS 9 artiklan mukaisesti 11 päivästä elokuuta 2020 alkaen ja kyseisen päätöksen mukaisesti.
         
         
            2 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            Tätä päätöstä sovelletaan perussopimusten mukaisesti.
         
         
            Tehty Brysselissä 6 päivänä elokuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EUVL L 210, 6.8.2008, s. 1.
         
            (2)  Lausunto annettu 13. toukokuuta 2020 (ei vielä julkaistu virallisessa lehdessä).
         
            (3)  Neuvoston päätös 2008/616/YOS, tehty 23 päivänä kesäkuuta 2008, rajatylittävän yhteistyön tehostamisesta erityisesti terrorismin ja rajatylittävän rikollisuuden torjumiseksi tehdyn päätöksen 2008/615/YOS täytäntöönpanosta (EUVL L 210, 6.8.2008, s. 12).
         
            (4)  Neuvoston täytäntöönpanopäätös (EU) 2019/968, annettu 6 päivänä kesäkuuta 2019, DNA-tietoja koskevan automaattisen tietojenvaihdon aloittamisesta Yhdistyneen kuningaskunnan kanssa (EUVL L 156, 13.6.2019, s. 8).
         
            (5)  EUVL L 29, 31.1.2020, s. 7.